Rumænerne trådte speederen i bund på deres Mitsubishi og ræsede med høj fart ud gennem et villaområde i Gadstrup på Sjælland.

Lige bag sig havde de en civil politibil med blå blink.

Efter en kort, intens jagt opgav de to rumænske mænd og kørte ind til siden. For risikabelt at fortsætte, mente de, men mændene havde også nået at gøre en anden kalkule. De havde begået indbrud i to huse den dag, så politiet kunne umuligt hænge dem op på mere, og det ville højst give et par måneders fængsel.